Lesninger 27. søndag i det alminnelige kirkeår (år C)

## **1. lesning** Hab 1,2–3; 2,2–4

*Den rettferdige skal leve ved sin tro*

Hvor lenge, Herre, skal jeg rope uten at du gir meg svar, klage og skrike til deg om vold uten at du frelser? Hvorfor lar du meg se urett og være vitne til ulykke? Jeg ser bare ødeleggelse og vold, det kommer til strid og trette.

Da gav Herren meg dette svar: Skriv synet opp, riss det inn på tavler, så folk kan lese det lett! For synet venter på sin tid, det jager mot enden og slår ikke feil. Om det drøyer, så bare vent! Det kommer sikkert og uteblir ikke. Se, frekk og uærlig er han. Men den rettferdige skal leve ved sin tro.

## **Responsoriesalme** Sal 95 (94),1–2. 6–7. 8–9

**Omkved:** Lytt til Herrens røst i dag,  
forherd ikke deres hjerter.

Kom, la oss juble for Herren,  
rope av glede for Gud, vår Frelser!  
La oss tre frem for hans åsyn med lovsang,  
synge hans pris med salmer.

Kom, la oss tilbe og kaste oss ned,  
knele for Herrens, vår skapers åsyn.  
For han er vår Gud.  
Vi er det folk han fører, den hjord han leder.

Lytt til hans røst i dag,  
forherd ikke deres hjerter  
som på fristelsens dag i ørkenen,  
da deres fedre satte meg på prøve,  
skjønt de hadde sett min gjerning.

## **2. lesning** 2 Tim 1,6–8. 13–14

*Skam deg ikke over vitnesbyrdet om vår Herre*

Kjæreste, jeg legger deg på hjerte å vekke kraftig til live den Guds nådegave som gjennom min håndspåleggelse er nedlagt i deg. Når Gud gir oss sin ånd, er det jo ikke feighet han inngir oss, men styrke, kjærlighet, herredømme over oss selv. Så skam deg da ikke over vitnesbyrdet om vår Herre, eller over meg som er hans fange, men ta din del av de lidelser vi må bære for Evangeliet, med den styrke Gud gir deg.

Hold alltid for øynene det du har hørt av meg, for det er den sunne lære, og la deg veilede av det, i den tro og kjærlighet som er vår gjennom Jesus Kristus. Og bevar den skatt som er blitt oss betrodd, med hjelp av Den Hellige Ånd som bor i oss.

## **Halleluja** 1 Pet 1,25

Halleluja.

Herrens ord blir stående i evighet.  
Og det er nettopp dette ord som er blitt dere forkynt i evangeliet.

Halleluja.

## **Evangelium** Luk 17,5–10 *Hvis dere hadde tro!*

På den tid sa apostlene til Herren: «Gi oss større tro.»

Og Herren svarte: «Hvis dere hadde tro, om så bare som et sennepsfrø, da kunne dere ha sagt til dette morbærtreet: ‘Rykk deg opp og slå rot i havet, –’ – og det ville ha lystret dere!»

«Sett at en av dere har en tjener som er ute og pløyer, eller gjeter. Sier han da til ham, når han kommer hjem fra marken: ‘Vær så god, kom nå og sett deg til bords?’ Nei, han sier: ‘Gjør i stand aftensmat, og gjør deg så klar og vart meg opp mens jeg spiser. Etterpå kan du få spise selv.’ Og har han så noen takk til sin slave, fordi han gjør det han blir pålagt? Neppe!

Men slik skal også dere si, når dere har gjort alt dere har fått befaling om: ‘Vi er unyttige tjenere, vi har bare gjort hva vi var skyldige å gjøre.’»

## **Forbønner**

Kjære kristne! Gjennom oppfostring og utdannelse og ved ordinasjonssakramentet utruster Gud sin Kirke med tjenere. La oss be for tjenerne:

L:For alle som er gitt oppdrag i Kirken,  
at de med iver og ydmykhet må utføre sin tjeneste,  
og på den ytterste dag få motta lønnen. ℞

L:For samfunnets ansvarlige ledere,  
om et rett og hensiktmessig samarbeid  
med Kirkens rettmessige ledere. ℞

L: Sammen med apostlene, la oss be Jesus om å gi styrke til vår tro slik at vi kan vise vår tro i våre gjerninger.  ***Vi ber deg…***

L:For diakoner, prester og biskoper som lider,  
at de må finne styrke og hjelp i ordinasjonens gave. ℞

L:For vår sogneprest Jagath og de andre kirkelige tjenere her. ℞

L: For de ensomme, syke og eldre i vår menighet, at de blir styrket og trøstet av troen på Jesus Kristus.***Vi ber deg*.**

L: For alle våre avdøde, især sogneprestene Gerhard Vranken og Johan J. van Vugt, at du åpenbarer din miskunn og gir dem den evige glede i himmelen.***Vi ber deg…***

Barmhjertige Gud, du sender tjenere i din Kirke  
og utruster dem med dine gaver. Vær fortsatt nådig mot oss ditt folk. Ved Kristus, vår Herre. Amen.